- MACI
- <
- 2
- >

2
Bayaanţ banwoonuŋ umayar unuur babi pwin Yeŧu
1 Yeŧu abuka du ubeeka wi *Betleyem du uŧaak wi *Yuda, ţi wal wi *Herod awooŋ naşih. Ţi wal mënţ wuŋ, kë biinţ bame ŋjah başë pënna umayar unuur aban ţi Yeruŧalem, 2 aşë hepar aji : « Ţuŋ di di Naşih i bayuday ambukiiŋ awooŋ ba? Ŋwin ujah wi nul du uŧaak wi nun, aşë bi pdëmana. »
3 Wi Herod naşih aŧiinkuŋ uko waŋ, ayewlaa ukaaŋ kë bañaaŋ biki Yeruŧalem bŧi bakak ayewla. 4 Ado *baţeŋan baweek na *bajukan Bgah bŧi kë bayiti, aşë hepar baka dko di *Kriŧtu awooŋ i kabuknaana. 5 Kë baŧeema aji : « Du Betleyem du uŧaak wi Yuda, waŋ wi wi *Naţupar Naşibaţi apiiŧuŋ:
6 “Iwi Betleyem, mboş mi uŧaak wi Yuda
mënţ iwooŋ ufëţ umpoţëţaanuŋ ţi Yuda ;
ţi iwi di naşih akpënnuŋ
ul akwooŋ nayafan i Iŧrayel, pntaali pi naan.”✡Mike 5.2. »
7 Wal mënţ kë Herod aşë bop adu biinţ bame ŋjah, ado kë baţupa bnuura wal wi ujah ujaaŋ upën. 8 Wi wi aşaaŋ ado baka kë baya du Betleyem, aji na baka : « Nayaan nahepar bnuura ţi uko wi napoţ mënţ, woli naya wina, nabi kaţupën, nhilna kak nya ndëmana. » 9 Wi naşih ajakuŋ haŋ, kë başë ya ; wi wi ujah wi babiiŋ awin uşaaŋ apën, awo ţi kadun ki baka, te adoo ya aŧaaŋ na dko di napoţ awooŋ aşë naţ. 10 Wi bawinuŋ ujah aşë lilan maakan. 11 Baneej ţi katoh, awin napoţ na Mariya anin, aşë ŋup adëmana. Bahaabëş wal mënţ ŋmañ ŋi baka apënan da uwuuru, na mnkulan*Mnkulan : Manwo pñaak pi mnko, pi bajaaŋ bakayan. Udu wi pa ulil pţëkëñ. Pñaak mënţ patam maakan., na ukëra ujuŋ ulil pţëkëñ, aţena. 12 Kë Naşibaţi aşë diiman baka ţi ŋţaafi kë baanwo i kakak du Herod, wi wi başaaŋ aţëpna bgah bloŋ akak uŧaak wi baka.
Yoŧef na aharul baţi na abuk baka aya Ejiptu
13 Wi biinţ bame ŋjah bayaaŋ, kë uwanjuŧ wi Ajugun uşë pën awinana ţi ŋţaafi ţi kadun ki Yoŧef aji na a : « Naţiin, ijej napoţ na anin, naţi naya Ejiptu, iţo da te wal wi nji kabiiŋ kaţupu, ţiki Herod abi kado karab napoţ pa pfiŋa. » 14 Kë Yoŧef anaţa na uŧejan, ajej napoţ na anin kë baya Ejiptu. 15 Baya ţo da te wal wi *Herod akeţuŋ. Uko mënţ uyuuj kë uko wi Ajugun abiiŋ aţup aţëpna ţi *naţuparul udolana : « Du Ejiptu di di nduunuŋ abuk naan »✡Hoŧey 11.1.
16 Wi Herod ammeeŋ kë bame ŋjah baguura, adeebaţ maakan. Ayil wal mënţ du Betleyem na ţi ŋfëţ ŋanñoguŋ da bŧi aji bafiŋ bapoţ biinţ bŧi banwooŋ baampel ŋşubal ŋtëb, ţiki bame ŋjah baţupa wal wi napoţ abukiiŋ. 17 Hënk di di uko wi Yeremiya Naţupar Naşibaţi abiiŋ aţup udolaniiŋ:
18 « Pdiim pi ñaaţ aloŋ paŧiinkana du ubeeka wi Rama,
ŋwooni na mnţëg mweek :
Rakel akwooniiruŋ babukul ;
aşë nooran pyompan,
ţiki bakeţi. »✡Yeremiya 31.15.
Yoŧef awoona Ejiptu abi afëţ ţi Naŧaret
19 Wi *Herod akeţuŋ, kë uwanjuŧ wi Ajugun uşë pën awinana ţi kadun ki Yoŧef ţi ŋţaafi du Ejiptu. 20 Uji na a : « Naţiin, ijej napoţ na anin, nakak uŧaak wi *Iŧrayel : banŋaluŋ pfiŋ napoţ bakeţi. » 21 Kë Yoŧef anaţa ajej napoţ na anin, akak Iŧrayel. 22 Kë wi ameeŋ kë *Arkelayuŧ ahiijuŋ uŧaak wi *Yuda wi Herod aşin akeţuŋ, kë aşë ţi pya da. Naşibaţi ayuuja ţi ŋţaafi kë awo i kaya uŧaak wi *Galilay†Uŧaak wi Galilay : Dul di di aţa Arkelayuŧ awooŋ naşih.. 23 Aya afëţ du ubeeka uloŋ wi bajaaŋ badu *Naŧaret, hënk uko wi *baţupar Naşibaţi bajakuŋ udolanaa : « Aluŋ kadu'ana ñiinţ i Naŧaret. »

- MACI
- <
- 2
- >

✡2:6 Mike 5.2.

*2:11 Mnkulan : Manwo pñaak pi mnko, pi bajaaŋ bakayan. Udu wi pa ulil pţëkëñ. Pñaak mënţ patam maakan.

✡2:15 Hoŧey 11.1.

✡2:18 Yeremiya 31.15.

†2:22 Uŧaak wi Galilay : Dul di di aţa Arkelayuŧ awooŋ naşih.

© 2014 WBT